Nå kan du følge løypemaskinen på mobilen
Martinus Bækken føler seg som en engel der han kjører opp løyper for ivrige skiløpere og turister i Gausdal Vestfjell. På dager som dette er det ekstra trivelig å være snill. - Nå har vi jammen værgudene på vår side, smiler 55-åringen bak rattet, mens han famler etter solbrillene der vi ruller ut i vintereventyret. En uhøytidelig beregning fra nettstedet skisporet.no tilsier at det finnes omkring 100000 kilometer med langrennsløyper som prepareres jevnlig. Skisporet.no har utplassert GPS-enheter i over en tredjedel av alle løypemaskinene, noe som gjør at man kan følge med på hvor løypene kjøres og også når de sist ble preparert.Og det er langt fra bare birkebeinere som følger med på nettet: - Vi opplever at det tar seg veldig opp blant hyttefolket. Folk fra Sør-Trøndelag og Oppland er de klart ivrigste, forteller Anders Bjørnsgaard som er daglig leder for nettstedet. Forrige helg lavet det ned over store deler av landet. På søndag ble det satt rekord. 29000 unike brukere ville sjekke forholdene i løypene. - Det er tydelig at folk er blitt mer opptatt av status på skiløypene før de legger ut på tur, sier Bjørnsgaard. De har også en applikasjon for telefon som snart er lastet ned av 50000 brukere.Martinus Bækken i Espedalen er løypekjører i områdene i og rundt dalføret nordvest for Lillehammer. Han kjører løyper minst én dag i uken. Bækken har ansvaret for omkring 80 kilometer med løyper. - Det hender at noen klager litt. Det kan ha sine grunner, humrer han. - Å? - Det hender jo at jeg glemmer å sette ned sporsetteren. Det er vel ikke den ting jeg ikke har glemt. Da må en finne seg i litt surving, flirer han. Etter snaut fem timer bærer det nedover i skogen igjen. Inn i gråværet.
Rene himmelriket venter når tråkkemaskinen kravler seg over tåkehavet. Fjellet bader i nysnø og solen stråler fra skyfri himmel.